Kaikki rikokset kohdistuivat yhteen alaikäiseen uhriin.

Miten läheinen voi auttaa seksuaalisen väkivallan uhria?

Pohjois-Karjalan käräjäoikeus on tuominnut keski-ikäisen miehen useista seksuaalirikoksista, joista osa katsottiin pääkäsittelyn päätteeksi törkeäasteisiksi.

46-vuotias mies on ennen rikostuomiotaan toiminut Pohjois-Karjalassa sijaitsevan kunnan teknisenä johtajana sekä useamman alueen yrityksen hallituksessa, myös hallituksen puheenjohtajana. Mies irtisanoutui rikostutkinnan aikana virastaan.

Mies tuomittiin 4 vuoden ja 8 kuukauden vankeuteen törkeästä raiskauksesta ja törkeästä lapsen seksuaalisesta hyväksikäytöstä. Muita syyksi luettuja rikoksia olivat muun muassa kolme salakatselua ja kaksi sukupuolisiveellisyyttä loukkaavan lasta esittävän kuvan levittämistä.

Rikoksia oli yhteensä 12, ja ne kohdistuivat samaan, alle 18-vuotiaaseen uhriin. Tekoajat käsittivät yli 1,5 vuoden ajanjakson, ja teot tapahtuivat usealla eri paikkakunnalla.

Mies tunnusti oikeudessa vain hyväksikäyttömateriaalin hallussapitoon ja levittämiseen liittyviä syytteitä. Oikeudessa käsiteltiin kuitenkin vastaajan puhelimesta takavarikoituja tallenteita, ja ne muodostuivat näytöksi törkeistä seksuaalirikoksista.

Tuomittu vangittiin viime vuonna poliisitutkinnan takia, ja hän pysyy edelleen vangittuna. Mies joutuu korvaamaan uhrilleen 18 500 euroa kärsimyksestä ja tilapäisestä haitasta.

Tuomittu menetti sotilasarvonsa.

Käräjäoikeus ei kommentoi julkisessa selosteessa, millä tavalla oikeus on arvioinut näyttöä. Oikeus kertoo ainoastaan hyväksyneensä syytteet joko tuomitun tunnustuksen tai asianomistajan kertoman perusteella.

Tuomio ei ole lainvoimainen.

Uhrin suojelemiseksi Iltalehti ei julkaise tuomion saaneen miehen nimeä.